Бэлагъы Къантемыр аргуэру зы саугъэт къехь
Налшык щыщ режиссёр щIалэ Бэлагъы Къантемыр теухуа хъыбарыщIэхэм язщ нэхъ пасэу зи гугъу тщIа «Дылда» («КIыхьсолэ») фильмым иджы США-м хыхьэ Палм-Спрингс къалэм щекIуэкIа дунейпсо фестивалым FIPRESCI саугъэтыр къызэрыщихьар.
«ХАМЭ къэралыбзэкIэ ягъэува фильм нэхъыфI дыдэ» унэтIыныгъэрщ мызыгъуэгу Къантемыр и лэжьыгъэр къыщыхагъэщар.
Палм-Спрингс щекIуэкIа зэпеуэр США-м щызэхыхьэ кинофестиваль нэхъ инхэм ящыщщ. 1989 гъэм щегъэжьауэ ар илъэс къэс ирагъэкIуэкI американ уэрэджыIакIуэ, артист Боно Сонни и жэрдэмкIэ. Бэлагъы Къантемыр а саугъэт дыдэр 2017 гъэм «Теснота» фильмым щхьэкIэ къратауэ щытащ.
Нэхъ пасэу щыгъуазэ фытщIауэ щытащ Бэлагъыхэ я щIалэр «Оскар» саугъэтым щхьэкIэ зэпеуэнухэм я «къебжэкI кIыхьым» зэрыхэхуам. Зэпеуэр унэтIыныгъэ 24-кIэ йокIуэкI. «Оскар» саугъэтыр зыт комитетым «къебжэкI кIэщI» жыхуаIэм хиубыдэну фильмипщIым я цIэ къреIуэ щIышылэм и 13-м. ТекIуахэр мазаем и 9-м Лос-Анджелес къалэм дэт «Долби» театрым утыку къыщрашэнущ.
Ар Урысей телевиденэм и япэ каналымкIэ къагъэлъэгъуэн хуэдэу хъыбар щыIэщ. Налшык щыщ щIалэр апхуэдэпщIэ зиIэ зэпеуэм зэрынэсыфар ехъулIэныгъэ къызэрымыкIуэщ. ИтIани, нэхъыфIыжым щIэмыхъуэпс щыIэкъыми, адыгэхэм я дежкIэ угъурлыуэ ежьа мы илъэсым Къантемыр и ехъулIэныгъэмкIи дигъэгуфIэну доплъэ. И насып Тхьэм тригъакIуэ.
ЧЭРИМ Марианнэ.
